DOI: 10.14457/tu.the.2017.1463
title: การออกแบบความร่วมมือทางการศึกษาในระบบทวิภาคีตามนโยบายภาครัฐ: กรณีศึกษา วิทยาลัยเทคโนโลยีฐานเทคโนโลยีกับสถานประกอบการประเภทศูนย์บริการรถยนต์

description: การศึกษาวิจัยเรื่อง การออกแบบความร่วมมือทางการศึกษาในระบบทวิภาคีตามนโยบายภาครัฐ กรณีศึกษาวิทยาลัยเทคโนโลยีฐานเทคโนโลยีกับสถานประกอบการประเภทศูนย์บริการรถยนต์ มีที่มาจากนโยบายด้านการศึกษาในปัจจุบันที่มุ่งเน้นการพัฒนาและเพิ่มยอดผู้เรียนในสายอาชีพให้มีมากขึ้น ประกอบการแนวทางที่ส่งเสริมและสนับสนุนการจัดการศึกษาระบบทวิภาคีให้เกิดขึ้นในปัจจุบันอย่างเป็นรูปธรรม โดยมีเป้าหมายในการพัฒนาสมรรถนะและทักษะอาชีพในการปฏิบัติของผู้เรียนที่เกิดจากกการจัดการเรียนการสอนได้อย่างแท้จริง ผ่านกระบวนการร่วมมือกันของสถาบันอาชีวศึกษาและสถานประกอบการ ที่ในเบื้องต้นบางภาคส่วนเรียกการจัดการศึกษารูปแบบดังกล่าวว่า โรงเรียนในโรงงาน ด้วยสาเหตุดังกล่าวจึงเป็นที่มาของการศึกษา โดยศึกษาไปที่การจัดการอาชีวศึกษาของวิทยาลัยเทคโนโลยีฐานเทคโนโลยี สถาบันอาชีวศึกษาเอกชน ที่เน้นการจัดการสอนแบร่วมมือในส่วนสาขาช่างยนต์ ที่ถือเป็นสาขาที่มีผู้เรียนในสถาบันคิดเป็น 42.34% จากจำนวนผู้เรียนทั้งหมด อีกทั้งในส่วนของวิทยาลัยเทคโนโลยีฐานเทคโนโลยียังเป็นสถาบันอาชีวศึกษาที่ตั้งอยู่ในเขตธุรกิจและอุตสาหกรรม มีอาณาเขตติดจังหวัดสมุทรสาคร ซึ่งเป็นจังหวัดอุตสาหกรรม รวมทั้งในพื้นที่ใกล้เคียงรอบด้านยังมีสถานประกอบการประเภทศูนย์บริการรถยนต์เปิดดำเนินการอยู่อย่างหนาแน่น จึงเป็นที่มาให้ผู้วิจัยทำการศึกษาวิจัยในเรื่องการออกแบบความร่วมมือทางการศึกษาในระบบทวิภาคีระหว่างวิทยาลัยเทคโนโลยีฐานเทคโนโลยีกับสถานประกอบการประเภทศูนย์บริการรถยนต์ เพื่อสร้างแนวทางและขับเคลื่อนการจัดการศึกษาในระบบทวิภาคีให้เกิดขึ้นอย่างเป็นรูปธรรมโดยการศึกษาครั้งนี้มีวัตถุประสงค์มุ่งป้าหมายไปยัง 3 ประเด็นหลัก ได้แก่ 1) เพื่อศึกษาฐานทรัพยากรของวิทยาลัยเทคโนโลยีฐานเทคโนโลยีกับศูนย์บริการรถยนต์ในพื้นที่ใกล้เคียง ที่มีต่อการจัดการศึกษาในระบบทวิภาคีตามนโยบายภาครัฐในปัจจุบัน 2) เพื่อศึกษาความสัมพันธ์และแรงจูงใจที่มีต่อความร่วมมือในการจัดการศึกษาในระบบทวิภาคีตามนโยบายภาครัฐที่เป็นอยู่ในปัจจุบัน ระหว่างวิทยาลัยเทคโนโลยีฐานเทคโนโลยีกับศูนย์บริการรถยนต์ในพื้นที่ใกล้เคียง และ 3) เพื่อออกแบบความร่วมมือในการจัดการศึกษาระบบทวิภาคี ระหว่างวิทยาลัยเทคโนโลยีฐานเทคโนโลยีกับศูนย์บริการรถยนต์ในพื้นที่ใกล้เคียง ออกมาเป็นแนวทางที่เหมาะสมร่วมกันและสามารถผลิตผู้เรียนให้มีทักษะทางช่างยนต์ตรงตามความต้องการของตลาดแรงงานได้ต่อไป โดยใช้การวิจัยเชิงคุณภาพ เพื่อหาคำตอบตามวัตถุประสงค์และนำมาซึ่งการออกแบบในรูปแบบความร่วมมือทางการศึกษาในระบบทวิภาคี ภายใต้กรณีศึกษา วิทยาลัยเทคโนโลยีฐานเทคโนโลยีกับสถานประกอบการประเภทศูนย์บริการรถยนต์ในพื้นที่ใกล้เคียง โดยทั้งนี้ทั้งนั้นในกระบวนการเก็บของมูลและทำการศึกษาวิจัย การศึกษาครั้งนี้ใช้รูปแบบการสัมภาษณ์แบบไม่มีโครงสร้างเป็นเครื่องมือในการเก็บและวิเคราะห์ข้อมูล จนนำมาถึงการออกแบบความร่วมมือทางการศึกษาในระบบทวิภาคีในท้ายที่สุดทั้งนี้ผลการศึกษาวิจัยในหัวข้อดังกล่าวนี้ ผู้วิจัยพบคำตอบตามกรอบและวัตถุประสงค์ของการศึกษาใน 3 ประเด็น  ได้แก่  1) ฐานทรัพยากรและความเชี่ยวชาญในความร่วมมือกันทางการศึกษาในระบบทวิภาคี กรณีศึกษาวิทยาลัยเทคโนโลยีฐานเทคโนโลยีกับสถานประกอบการประเภทศูนย์บริการรถยนต์ ยังไม่มีการแลกเปลี่ยนทรัพยากรทางการจัดการศึกษาร่วมมือกันอย่างเป็นรูปธรรม แต่หากวิเคราะห์แบบเอกเทศแล้ว สภาพบริบทในปัจจุบันที่เป็นอยู่ทั้งวิทยาลัยเทคโนโลยีฐานเทคโนโลยีกับสถานประกอบการประเภทศูนย์บริการรถยนต์ กรณีศึกษาในการวิจัยครั้งนี้ต่างถือว่ามีความพร้อมด้านทรัพยากรและความเชี่ยวชาญที่สอดรับการขับเคลื่อนการศึกษาร่วมกันในระบบทวิภาคีให้เกิดขึ้นอย่างจริงจังในอนาคต 2) ด้านความสัมพันธ์และแรงจูงในที่มีต่อความร่วมมือในการจัดการศึกษาในระบบทวิภาคี ผู้วิจัยพบข้อมูลว่า ความสัมพันธ์ระหว่างวิทยาลัยเทคโนโลยีฐานเทคโนโลยีกับสถานประกอบการประเภทศูนย์บริการรถยนต์ตามกรณีศึกษาในปัจจุบันนั้น ยังมีความสัมพันธ์กันในระดับพื้นฐาน คือ การรับส่งนักศึกษาฝึกงานในระยะสั้นร่วมกันเท่านั้น โดยยังไม่ได้มีการขับเคลื่อนการจัดการศึกษาแบบทวิภาคีร่วมกันอย่างเป็นรูปธรรมแต่อย่างใด ส่วนผลสะท้อนด้านแรงจูงใจที่มีต่อความร่วมมือทางการศึกษาในระบบทวิภาคีพบว่า แรงจูงใจด้านภาษีและการสนับสนุนของรัฐบาลมาเป็นอันดับหนึ่ง ส่วนแรงจูงใจด้านการตกลงและการปรึกษาหารือกันภายใต้การตอบสนองความต้องการของสถานประกอบการที่เข้าร่วมมือเป็นที่ตั้งนั้น ก็ถือเป็นแรงกระตุ้นที่สำคัญอีกประการหนึ่งที่ได้รับผลสะท้อนจากการศึกษาวิจัยในครั้งนี้ และ 3) การออกแบบความร่วมมือทางการศึกษาในระบบทวิภาคีระหว่างวิทยาลัยเทคโนโลยีฐานเทคโนโลยี กับสถานประกอบการประเภทศูนย์บริการรถยนต์นั้นในท้ายที่สุดหลังจากได้รับข้อมูลและผลการสะท้อนความต้องการที่แท้จริงของสถานประกอบการประเภทศูนย์บริการรถยนต์จากการศึกษาและก็นำมาสู่การออกแบบทางการศึกษา โดยท้ายที่สุดได้รูปแบบความร่วมมือทางการศึกษาในระบบทวิภาคีของวิทยาลัยเทคโนโลยีฐานเทคโนโลยีกับสถานประกอบการประเภทศูนย์บริการรถยนต์ตามกรณีศึกษา เพื่อนำพาไปสู่การขับเคลื่อนและปฏิบัติให้เกิดขึ้นอย่างเป็นรูปธรรม